**Na základe uznesenia Vlády SR č. 111 z 11.3. 2020 o vyhlásení mimoriadnej situácie,  uznesenia Vlády SR č. 114 z 15. 3. 2020 o vyhlásení núdzového stavu a na základe usmernení[[1]](#footnote-1) Ministerstva školstva, vedy, výskumu a športu SR v súvislosti s ohrozením verejného zdravia z dôvodu ochorenia COVID-19 spôsobeným koronavírusom SARS-CoV-2** **Rada zamestnávateľov pre systém duálneho vzdelávania („rada zamestnávateľov“) prijala nasledovné opatrenia s účinnosťou od 11.3.2020 až do odvolania pre činnosti spojené s poskytovaním OVP v systéme duálneho vzdelávania.**

**Overovanie spôsobilosti zamestnávateľov**

* Doručovanie podpísaného originálu žiadosti o overenie spôsobilosti zamestnávateľa vrátane podpísaných originálov príloh k žiadosti sa nahrádza skenom, ktoré zamestnávateľ zašle SPPK elektronickou formou (e-mailom).
* Príloha k žiadosti „výpis z registra trestov“ sa nahrádza čestným vyhlásením o tom, že zamestnávateľ, štatutárny zástupca zamestnávateľa alebo člen štatutárneho orgánu zamestnávateľa nebol právoplatne odsúdený za úmyselný trestný čin.
* Zamestnávateľovi, ktorému sa bude zasielať výzva na doplnenie náležitosti žiadosti, sa predĺži lehota na ich dodanie podľa dohody so zamestnávateľom.
* Zamestnávateľa, ktorý dodal SPPK kompletnú žiadosť o overenie spôsobilosti, budeme informovať o možnosti nedodržania lehôt v zmysle zákona č. 61/2015 Z. z. o odbornom vzdelávaní a príprave v znení neskorších predpisov v časti overovania spôsobilosti zamestnávateľa zo strany SPPK z dôvodu mimoriadnej situácie.

* V prípade, že na základe predchádzajúcej spolupráce **pozná SPPK** priestory a vybavenie zamestnávateľa, vydá osvedčenie bez vykonania obhliadky na základe informácií, ktoré SPPK získa v rámci komunikácie so zamestnávateľom a jeho partnermi. V zázname  komisie o obhliadke bude uvedený v poznámke nasledovný text:

*„Na základe prijatých opatrení v súvislosti s ohrozením verejného zdravia z dôvodu ochorenia COVID-19 spôsobeným koronavírusom SARS-CoV-2 a vzhľadom na informácie o stave priestorov a vybavenia pracoviska praktického vyučovania, ktoré má komisia k dispozícii na základe aktívnej spolupráce SPPK so zamestnávateľom, na základe ďalších informácií od združenia zamestnávateľov spolupracujúceho so zamestnávateľom (uvedie sa názov združenia), ako aj na základe informácií od zamestnávateľov spolupracujúcich so zamestnávateľom (uvedie sa názov zamestnávateľov) komisia konštatuje, že zamestnávateľ spĺňa podmienky na poskytovanie praktického vyučovania v systéme duálneho vzdelávania bez vykonania obhliadky PPV“.*

* V prípade, že **SPPK nepozná** priestory a vybavenie zamestnávateľa a doposiaľ so zamestnávateľom nijakým spôsobom nespolupracovala, môže vydať osvedčenie bez vykonania obhliadky iba na základe nasledujúcich skutočností:
1. Zamestnávateľ vyplní krátky dotazník obsahujúceho základné otázky:
	* aktuálny počet zamestnancov,
	* počet zamestnancov vykonávajúcich povolanie zodpovedajúce príslušnému odboru, v ktorom budú žiakovi poskytovať PV (súvisí s dostatočným počtom inštruktorov a reálnym najvyšším počtom žiakov v jeden deň),
	* stav prípravy spolupráce s konkrétnou SOŠ (napr. dohoda o tom, že škola má určený počet žiakov 1. ročníka, pri vzdialenejšej škole spôsob riešenia dopravy žiakov a ubytovania žiakov, atď...),
	* iné otázky podľa určenia SPPK.
2. Zamestnávateľ elektronicky odošle SPPK základnú fotodokumentáciu priestorov a vybavenia PPV, sociálnych zariadení, šatní, jedálne, príp. miesta na prestávku a pod.
3. Minimalizácia najvyššieho počtu žiakov v jeden deň (tzn., ak je počet vyrátaný s ohľadom na všetky 4 roky, firme sa pridelí iba počet žiakov, ktorých plánujú prijať v prvom ročníku).
4. Po ukončení mimoriadnej situácie, SPPK môže rozhodnúť, že vykoná fyzickú obhliadku PPV na porovnanie skutočného stavu spôsobilosti zamestnávateľa s uvedeným stavom v rámci emailovej a telefonickej komunikácii počas vyhlásenia mimoriadnej situácie.

V zázname  komisie z obhliadky sa uvedie v poznámke nasledovný alebo obdobný text:

*„Na základe prijatých opatrení v súvislosti s ohrozením verejného zdravia z dôvodu ochorenia COVID-19 spôsobeným koronavírusom SARS-CoV-2 a vzhľadom na informácie o stave priestorov a vybavenia pracoviska praktického vyučovania, ktoré komisia získala na základe aktívnej komunikácie so zamestnávateľom, na základe ďalších informácií od združenia zamestnávateľov (uvedie sa názov združenia), ako aj na základe informácií od zamestnávateľov spolupracujúcich so zamestnávateľom (uvedie sa názov zamestnáveteľov) komisia konštatuje, že zamestnávateľ spĺňa podmienky na poskytovanie praktického vyučovania v systéme duálneho vzdelávania bez vykonania obhliadky PPV, pričom zamestnávateľ si je vedomý dodatočnej možnosti overenia skutočného stavu spôsobilosti zamestnávateľa s uvedeným stavom počas mimoriadnej situácie zo strany SPPK po dohode so zamestnávateľom “.*

* V prípade, že dohodou medzi SPPK a zamestnávateľom dôjde k vykonaniu obhliadky pracoviska praktického vyučovania, je nevyhnutné dodržať nasledujúce opatrenia z dôvodu vyhlásenia mimoriadnej situácie:
* komisiu na overenie spôsobilosti tvorí najmenej jedna odborne spôsobilá osoba, ktorú určí SPPK,
* počas celého procesu overenia sa dodržiavajú opatrenia pred šírením koronavírusu a osoba, ktorá vykonáva overenie je vybavená ochrannými prostriedkami, ktoré pozostávajú minimálne z ochranného rúška a jednorazových rukavíc,
* zamestnávateľ poskytne dezinfekčné prostriedky na zabezpečenie nevyhnutnej hygieny,
* v zázname o obhliadke, ktorá sa vykonala po lehote určenej zákonom o OVP, sa uvedie reálny termín vykonania obhliadky a v poznámke sa uvedie, že k posunu termínu došlo z dôvodu vyhlásenia mimoriadnej situácie.

**Uzatvorenie učebnej zmluvy**

* Ministerstvo školstva, vedy, výskumu a športu SR pravdepodobne na základe záverov krízového štábu rozhodne o možnom posune termínov prvého kola prijímacieho konania na strednú školu bez talentovej skúšky *(11. a 14.5.2020)* na nový termín, ktorý určí ministerstvo školstva. *(Prijímacie konanie s talentovou skúškou už bolo presunuté na obdobie od 30. marca 2020 do 30. apríla 2020. Presný termín* u*rčí odbor školstva.)*
* Potvrdenie o zabezpečení OVP v SDV môže zamestnávateľ vydať aj neskôr po 10.4.2020 vzhľadom na predpokladaný posun termínov prijímacieho konania.
* Zamestnávateľ, ktorý chce zabezpečiť prijatie žiaka, ktorému vydal potvrdenie, na samostatnom zozname prijatých žiakov, doručí potvrdenie najneskôr deň pred dňom konania prijímacej skúšky alebo najneskôr do termínu rozhodovania riaditeľa školy o prijatí žiaka podľa dohody s riaditeľom zmluvnej školy.
* Zamestnávateľ môže učebnú zmluvu so žiakom 1. ročníka uzavrieť až do 31.1.2021, ak nebol naplnený počet žiakov s učebnou zmluvou uvedený v zmluve o duálnom vzdelávaní, ktorú zamestnávateľ uzatvorí s vybranou školou pred uzatvorením učebnej zmluvy.
1. Zverejnené na <https://www.minedu.sk/usmernenie-z-2-marca-2020/> [↑](#footnote-ref-1)